b'\n_START_ARTICLE_\nKannelm\xc3\xa4ki\n_START_SECTION_\nLuonnehdinta alueesta\n_START_PARAGRAPH_\nKannelm\xc3\xa4ki on suurimmaksi osaksi kerrostaloaluetta. Sellaiseksi se on kaavoitettu kahdessa vaiheessa, vanha osa 1950-luvun lopulla ja uusi osa 1970-luvulta l\xc3\xa4htien._NEWLINE_Kannelm\xc3\xa4en vanha osa on tyypilliseen 1950-luvun tyyliin matalasti ja v\xc3\xa4lj\xc3\xa4sti rakennettu, poikkeuksena ovat keskell\xc3\xa4 m\xc3\xa4en p\xc3\xa4\xc3\xa4ll\xc3\xa4 ostoskeskuksen edess\xc3\xa4 olevat 8-kerroksiset pistetalot, jotka ovat 1960-luvun alusta. Alueen p\xc3\xa4\xc3\xa4kadut, Kanneltie ja Vanhaistentie, muodostavat ympyr\xc3\xa4n, jonka keskell\xc3\xa4 on puisto, Kannelm\xc3\xa4en peruskoulu ja telttamainen Kannelm\xc3\xa4en kirkko, joka edustaa 1960-luvun modernia arkkitehtuuria (rv. 1968)._NEWLINE_Kanneltien pohjoispuolella on laaja 1970-luvulla rakennettu puurivitaloalue nimelt\xc3\xa4\xc3\xa4n Kannelkyl\xc3\xa4. Se rajautuu Kanneltien varressa sijaitseviin rivitaloihin (Ruotsalaisten talot) Vanhaistentiehen, Jouhipolkuun ja M\xc3\xa4t\xc3\xa4joen puistoalueeseen._NEWLINE_Ostoskeskuksen it\xc3\xa4puolella Kaarelantiell\xc3\xa4 osoitteessa Kaarelantie 86 sijaitsee Kasikutosiksi kutsuttu taloyhti\xc3\xb6. Kaarelantien pohjoispuolella Pikkupudeksi nimettu puistoalue. Alue rajautuu l\xc3\xa4nsipuolelta Vanhaistentiehen._NEWLINE_Kannelm\xc3\xa4en ostoskeskuksessa sijaitsee Helsingin vanhin englantilaistyyppinen pub-ravintola, Britannia. Kannelm\xc3\xa4en etel\xc3\xa4osassa Prisman kiinteist\xc3\xb6ss\xc3\xa4 nykyisen kauppakeskus Kaaren paikalla sijaitsi 1990-luvun alkuun toinen tunnettu l\xc3\xa4hi\xc3\xb6ravintola Heureka._NEWLINE_Kannelm\xc3\xa4en etel\xc3\xa4- ja l\xc3\xa4nsiosat kaavoitettiin 1970-luvulla samoihin aikoihin kuin rakennettiin alueen kautta kulkeva Martinlaakson rata. T\xc3\xa4lt\xc3\xa4 ajalta ovat per\xc3\xa4isin radan l\xc3\xa4nsipuolisen alueen sek\xc3\xa4 Pelimannintien etel\xc3\xa4puolen ja Antinniityn ymp\xc3\xa4rist\xc3\xb6n rakennukset. Uusimmat, omakoti- ja pienkerrostalot, sijaitsevat M\xc3\xa4t\xc3\xa4joen varressa. Alueen t\xc3\xa4ydennysrakentaminen on jatkunut n\xc3\xa4ihin p\xc3\xa4iviin asti. Vuoden 2008 kes\xc3\xa4ll\xc3\xa4 valmistui Pelimannintien alkup\xc3\xa4\xc3\xa4h\xc3\xa4n (Pelimannintie 3) kolmen kerrostalon muodostama kerrostaloyhti\xc3\xb6._NEWLINE_Tunnettuja Kannelm\xc3\xa4ess\xc3\xa4 vaikuttaneita urheiluseuroja ovat mm. j\xc3\xa4\xc3\xa4kiekkoseura Karhu-Kissat sek\xc3\xa4 jalkapallossa HJK:n kaupunginosajoukkue HJK-Kannelm\xc3\xa4ki.\n_START_SECTION_\nLiikennemelu\n_START_PARAGRAPH_\nHelsingin kaupungin meluselvityksen mukaan valtaosa Kannelm\xc3\xa4ke\xc3\xa4 on yli 55 dB:n melualueella. Kannelm\xc3\xa4ess\xc3\xa4 tieliikenteen melua aiheuttavat H\xc3\xa4meenlinnanv\xc3\xa4yl\xc3\xa4 ja Keh\xc3\xa4 I._NEWLINE_.\n_START_SECTION_\nSitratori\n_START_PARAGRAPH_\nSitratori sijaitsee Kannelm\xc3\xa4en rautatieaseman vieress\xc3\xa4. Torilla vietet\xc3\xa4\xc3\xa4n usein tapahtumia ja pieni\xc3\xa4 konsertteja. Sitratoria sanotaan Kannelm\xc3\xa4en "olohuoneeksi" ja sen mukavuutta on lis\xc3\xa4tty kasveilla ja puilla. Seudun paikallislehden Tanotorven kyselyn mukaan Sitratoria, rautatieasemaa ja ostoskeskuksen seutua pidet\xc3\xa4\xc3\xa4n Kannelm\xc3\xa4en turvattomimpina paikkoina. Turvattomuutta aiheuttavina pidet\xc3\xa4\xc3\xa4n baareja, alkoholisteja ja narkomaaneja sek\xc3\xa4 riitt\xc3\xa4m\xc3\xa4t\xc3\xb6nt\xc3\xa4 valaistusta. Sitratorilla sijaitsee Kanneltalo sek\xc3\xa4 useita yrityksi\xc3\xa4, kauppoja ja ravintoloita.'